Το σπίτι έχει ισόγειο και πρώτο όροφο με 1 κρεβατοκάμαρα και 1 μπάνιο στο ισόγειο και άλλες 2 κρεβατοκάμαρες και άλλο 1 μπάνιο στον πάνω όροφο και μπορεί να φιλοξενήσει άνετα 5 άτομα όπως εμείς. Έχει εκπληκτική θέα, είναι ψηλά σε λόφο και η βεράντα του, που είναι μεγάλη με τραπέζι και καρέκλες και ίσως η καλύτερη παροχή του σπιτιού, βλέπει δεξιά από την Νάουσα, δηλ. προς Σάντα Μαρία. Οι καλύτερες ώρες για την βεράντα είναι είτε πρωί-πρωί (ως τις 10 περίπου, αργότερα χτυπάει ήλιος), είτε το απόγευμα. Για την πρόσβαση είναι απαραίτητο αυτοκίνητο, γιατί ο δρόμος είναι χωμάτινος και ανηφορικός (αν κάποιος έχει δίκυκλο, καλό θα είναι να είναι εντούρο και όχι δρόμου). Με τα πόδια η Νάουσα είναι πάνω από μία ώρα, δεν συνιστάται. Το σπίτι ΔΕΝ είχε κλιματισμό, παρόλο που έγραφε πως διαθέτει. Μπορεί το κατάλυμα να ήταν δροσερό κατά τις ημέρες της διαμονής μας (πρώτο 15-ήμερο Ιουλίου), που σημαίνει ότι δεν ήταν απαραίτητος ο κλιματισμός, αλλά σε περιόδους υψηλών θερμοκρασιών ή καύσωνα αμφιβάλω αν μπορεί να διατηρηθεί δροσερό. Σε κάθε περίπτωση πάντως είναι απαράδεκτο να αναφέρεται η παροχή κλιματισμού χωρίς να υπάρχει, διότι ο κλιματισμός είναι από τα βασικά κριτήρια που σε κάνουν να επιλέξεις (ή όχι) ένα κατάλυμα.